钦定古今图书集成/明伦汇编/宫闱典/第041卷 > 庄烈帝周皇后
## 钦定古今图书集成/明伦汇编/宫闱典/第041卷 > 庄烈帝周皇后

按《明外史后妃传》：庄烈帝愍皇后周氏，其先苏州人，
徙居大兴，父奎，业医，继妻丁氏，生后。天启中，选入信
邸。时神宗刘昭妃摄太后宝，中宫之政，悉禀成于熹
宗张后。故事，宫中选大婚一后，以二贵人陪升，中选
则皇太后幕以青纱帕，取金玉跳脱，系其臂，不中，即
以年月帖子纳淑女袖，侑以银币遣还。懿安疑后弱，
昭妃曰：“今虽弱，后必长大。”因册为信王妃。帝即位，立
为皇后，封奎为嘉定伯，具《外戚传》。后性严慎，尝以京
师寇急，微言曰：“吾南中尚有一家居。”帝问从何知之，
固不语。至他政事，弗预也。田贵妃有宠而骄，后每裁
之以礼。岁元日，寒甚，田妃来朝，翟车止庑下，后故良
久，方进御坐，受其拜，拜已遽下，无他言。而袁贵妃之
朝也，相见甚欢，语移时。田闻而大恨，向帝泣。帝尝在
交泰殿与后语不合，推后仆地，后愤不食。帝寻悔，使
中使持貂裀以赐，且问起居。后勉为一餐，帝因退。贵
妃居启祥宫，三月不召。既而与后于永和门看花，后
请召妃，帝不应。后遽令以车迎之，乃相见如初。崇祯
十七年三月十八日暝，都城破。帝泣语后曰：“大事去
矣！”后顿首曰：“妾事陛下十有八年，卒不听一语，至有
今日！”乃抚太子、二王恸哭，遣之出宫。帝令后自裁。后
入宫，宫人出奏帝，犹云“皇后领旨。”后遂先帝缢死。帝
又命袁贵妃自缢，系绝，久之苏。帝拔剑斫其肩，又斫
所御妃嫔数人。袁妃卒不殊。福王时，谥后曰孝烈皇
后，顺治元年，谥后曰“庄烈愍皇后。”与帝同葬田贵妃
寝园，名曰“思陵。”

按《苏州府志》：愍皇帝后周氏，后父周奎，长洲葑溪人。
十馀岁随族人至北都，长因家焉。以星学推人祸福，
自言“吾五十后当富贵，不知富贵何自。后，其长女也，
家贫，过其家者恒见之。天启六年，信王将纳妃，选良
家子，后名在籍中。时东城御史顾宗孟亦长洲人，奎
以乡曲求其除籍，宗孟曰：‘此选王妃，非嫔嫱也，何除
为’？”后果中选，成婚邸第。逾年，熹宗崩，信王承大统为
崇祯帝，册立周为后，封父奎嘉定伯。后有恭俭之德，
衣浣衣，亲妇事，诞育皇嗣，母仪天下。十七年，值皇舆
倾覆，甲申三月，愍帝死社稷，后自经于宫中。殉国之
烈，前史所未有也。